Document ID: 31995R2750

KOMMISSIONENS FORORDNING (EF) Nr. 2750/95 af 29. november 1995 om ændring af forordning (EF) nr. 2305/95 om gennemførelsesbestemmelser til den ordning der er fastsat i frihandelsaftalerne mellem Det Europæiske Fællesskab på den ene side og Letland og Litauen på den anden side, for så vidt angår svinekød
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1275/95 af 29. maj 1995 om visse procedurer til gennemførelse af aftalen om frihandel og handelsanliggender mellem Det Europæiske Fællesskab, Det Europæiske Atomenergifællesskab og Det Europæiske Kul- og Stålfællesskab på den ene side og Republikken Estland på den anden side (1), særlig artikel 1,
under henvisning til Rådets forordning (EØF) nr. 2759/75 af 29. oktober 1975 om den fælles markedsordning for svinekød (2), senest ændret ved forordning (EF) nr. 3290/94 (3), særlig artikel 22, og
ud fra følgende betragtninger:
Aftalerne om frihandel og handelsanliggender mellem Det Europæiske Fællesskab, Det Europæiske Atomenergifællesskab og Det Europæiske Kul- og Stålfællesskab på den ene side og Estland på den anden side (4) blev undertegnet den 18. juli 1994; af administrative årsager kunne kontingentet for Estland ikke medtages i Kommissionens forordning (EF) nr. 2305/95 af 29. september 1995 om gennemførelsesbestemmelser til den ordning, der er fastsat i frihandelsaftalerne mellem Det Europæiske Fællesskab på den ene side og Letland og Litauen på den anden side (5); der bør derfor for Estlands vedkommende fastsættes gennemførelsesbestemmelser til importordningen for visse produkter i svinekødssektoren;
ifølge denne frihandelsaftale skal tolden i den fælles toldtarif nedsættes med 60 % for import af kødprodukter af tamsvin inden for en vis mængde; for at sikre en jævn import bør disse mængder fordeles på forskellige perioder i årets løb; for at de erhvervsdrivende kan benytte de mængder, der er fastsat for Estland i 1995, bør samtlige disse mængder gøres disponible i december 1995;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Svinekød -
UDSTEDT FØLGENDE FORORDNING:
Artikel 1
I forordning (EF) nr. 2305/95 foretages følgende ændringer:
1) Titlen affattes således:
»om gennemførelsesbestemmelser til den ordning, der er fastsat i frihandelsaftalerne mellem Det Europæiske Fællesskab på den ene side og Estland, Letland og Litauen på den anden side«.
2) Artikel 1, stk. 1, affattes således:
»Ved import til EF under den ordning, der er fastsat i artikel 14, stk. 2 og 3, i frihandelsaftalerne mellem EF på den ene side og Letland og Litauen på den anden side, eller under den ordning, der er fastsat i artikel 13, stk. 2 og 3, i frihandelsaftalen mellem EF og Estland, af produkter i gruppe 18, 19, 20, 21 og 22 som anført i bilag I til denne forordning skal der fremlægges importlicens.«
3) Artikel 2 affattes således:
»Artikel 2
De i artikel 1 omhandlede mængder fordeles for hver af de i bilag I omhandlede perioder således:
- 25 % i perioden 1. januar til 31. marts
- 25 % i perioden 1. april til 30. juni
- 25 % i perioden 1. juli til 30. september
- 25 % i perioden 1. oktober til 31. december.
For 1995 fordeles mængderne dog således:
- 100 % i perioden 1. oktober til 31. december for Letland og Litauen og
- 100 % i perioden 1. december til 31. december for Estland.«
4) Artikel 4, stk. 1, affattes således:
»1. Licensansøgninger kan kun indgives i løbet af de første ti dage af hver af de i artikel 2 fastsatte perioder.
For perioden 1. oktober til 31. december 1995 kan licensansøgninger dog kun indgives i løbet af de første ti dage af oktober 1995 for Letlands og Litauens vedkommende og i løbet af de første ti dage af december 1995 for Estlands vedkommende.«
5) Bilag I til nærværende forordning tilføjes som punkt C i bilag I til forordning (EF) nr. 2305/95 og bilag II til nærværende forordning afløser bilag II til forordning (EF) nr. 2305/95.
Artikel 2
Denne forordning træder i kraft den 1. december 1995.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 29. november 1995.

Labels: 3
17
18